**Fundargerð**

25.11.2013 - Fundur nr. 9

Stýrihópur um heildstæða þjónustu í Breiðholti

Ár 2013, mánudaginn 25. nóvember, var haldinn 9. fundur stýrihóps um heildstæða þjónustu í Breiðholti sem er tilraunaverkefni.  Fundurinn var haldinn í Þjónustumiðstöð Breiðholts og hófst kl. 16:00.  Viðstödd voru:  Jón Gnarr borgarstjóri, Sigurður Björn Blöndal aðstoðarmaður borgarstjóra, Stella Kristín Víðisdóttir sviðsstjóri Velferðarsviðs, Svanhildur Konráðsdóttir sviðsstjóri Menningar- og ferðamálasviðs, Ólöf Örvarsdóttir sviðsstjóri Umhverfis- og skipulagssviðs, Birna Magnúsdóttir áheyrnarfulltrúi hverfisráðs Breiðholts, Óskar Dýrmundur Ólafsson hverfisstjóri, Hólmfríður Guðmundsdóttir frá Landlækni/Heilsugæslunni sem var gestur fundarins og Lára S. Baldursdóttir verkefnastjóri sem ritaði fundargerð.

1. *Auðkenni Breiðholts:*

Hverfisstjóri kynnti nýtt merki Breiðholts sem m.a. hefur verið sett á fána og glæruform. Íbúum í Breiðholti, stofnunum og félögum er frjálst að nota merkið sem er aðgengilegt á vefnum breidholt.is.

1. *Efling menntunar í Breiðholti – staða verkefnis:*

Fjallað var um verkefnið efling menntunar (Menntun núna) og farið yfir fyrstu skref verkefnisins. Greint var frá því að bæklingur um raunfærnimat verður þýddur á 7 tungumál og að áhersla verður á íslenskunámskeið fyrir útlendinga. Stefnt er að því að miðstöð verkefnisins verði í Gerðubergi.

1. *Samstarf við Landlækni og Heilsugæsluna um tannheilsu barna í Breiðholti:*

Hólmfríður Guðmundsdóttir frá Landlækni/Heilsugæslunni kom á fundinn og kynnti verkefni sem snýr að tannheilsu og tannvernd barna í efra Breiðholti. Verkefnið er í samstarfi við foreldra, leik- og grunnskóla og Þjónustumiðstöð Breiðholts. Fram kom að áhersla er á forvarnir og daglega tannhirðu. Kynnt voru markmið um tannskemmdir. Hugmyndir voru reifaðar um að hafa tannhirðu sem hluta af foreldrafærninámskeiðum. Fram kom að upplýsingar um tannhirðu og endurgreiðslur eru hluti af ráðgjöf sem Þjónustumiðstöð Breiðholts veitir til foreldra.

1. *Breiðholtsbylgjan, starfsdagur starfsmanna í Breiðholti - niðurstaða könnunar:*

Hverfisstjóri greindi frá viðhorfskönnun sem gerð var meðal þátttakenda starfsdagsins Breiðholtsbylgjunnar. Þátttakendur voru tæplega 700. Alls svöruðu 299 þátttakendur könnuninni. Könnun endurspeglar mikla ánægju með starfsdaginn, þannig voru 86% mjög eða fremur ánægðir með daginn og 80,6% vilja halda sameiginlegan starfsdag aftur fyrir starfsmenn að ári.

1. *Greining Fjölmiðlavaktar um fréttabirtingu varðandi Breiðholt:*

Kynnt var greining Fjölmiðlavaktarinnar um fréttabirtingu varðandi Breiðholtið. Fram kom að jákvæð umfjöllum um hverfið hefur aukist á hálfu ári. Þannig hafði „mjög og frekar jákvæðum“ fréttum fjölgað um tæp 5%, úr tæpum 20% í 24,4% og fréttir sem voru „hvorki né“ voru 61,4%.

Fundi slitið 17:00